和酬梅悅之大夫澤送行古句
作者：程俱
朝代：宋

paragraphs: 讀書何如事耕種，唇腐頭童得饑凍。
半生塌翼堕江湖，仰視羣飛困嘲弄。
閉門誦說不知悔，時以聖賢資折中。
饑來驅我向京華，爲米折腰随所用。
一官此固初不惡，浪以討論辭冗從。
梅公據鞍殊矍鑠，滿腹精神比錢鳳。
新詩借我快筆端，省向江南賦雲夢。
向來高門邇衡陋，杖履時來窺牖甕。
今公三徑爲誰開，顧我五窮那易送。
會當投檄復言歸，時訪祇園談不共。